Na temelju članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15,123/17, 98/19 i 144/20), članka 48. Zakona o predškolskom odgoju i obrazovanju (NN 10/97, 107/07, 94/13, 98/19, 57/22, 101/23 i 145/23), članka 41. Državnog pedagoškog standarda predškolskog odgoja i naobrazbe (NN 63/08, 90/10 i 57/22) te članka 18. i 40. Statuta Grada Delnica (SN GD 2/21), Gradsko vijeće Grada Delnica na današnji dan donijelo je

**ODLUKU O DJELATNOSTI I NAČINU FINANCIRANJA DJEČJEG VRTIĆA HLOJKICA**

1. **OPĆE ODREDBE**

**Članak 1.**

(1) Ovom Odlukom utvrđuju se uvjeti i mjerila za utvrđivanje cijene provedbe programa predškolskog odgoja koje provodi Dječji vrtić Hlojkica (u daljnjem tekstu: „Dječji vrtić“), a kojem je osnivač Grad Delnice.

(2) Odredbe ove Odluke koje se odnose na roditelje na odgovarajući način se primjenjuju na skrbnike i udomitelje djece koja pohađaju Dječji vrtić.

1. **PROGRAMI PREDŠKOLSKOG ODGOJA I OBRAZOVANJA**

**Članak 2.**

U Dječjem vrtiću mogu se provoditi sljedeći redovni programi:

* Cjelodnevni u trajanju od 7 do 10 sati dnevno
* Poludnevni u trajanju od 4 do 6 sati dnevno
* Kraći programi u trajanju do 3 sata dnevno
* Program predškole – koji se provodi i financira sukladno Zakonu o predškolskom odgoju i obrazovanju i koji je za roditelje besplatan.

1. **FINANCIRANJE PROGRAMA DJEČJEG VRTIĆA**

**Članak 3.**

(1) Ekonomsku cijenu programa Dječjeg vrtića utvrđuje nadležno izvršno tijelo Grada Delnica na prijedlog nadležnih tijela Dječjeg vrtića, a na osnovu obračunske kalkulacije stvarnih troškova i broja djece. Stvarni troškovi obuhvaćaju rashode za radnike, prehranu djece, uvjete boravka djece, nabavu namještaja i opreme te nabavu sitnog materijala, osim rashoda za kapitalna ulaganja u objekt.

(2) Ekonomska cijena utvrđuje se krajem godine za sljedeću godinu prilikom donošenja Proračuna Grada Delnica, a temeljem kojeg se sklapa Ugovor o sufinanciranju djelatnosti Dječjeg vrtića.

**Članak 4.**

Sredstava za provedbu programa predškolskog odgoja i obrazovanja djece predškolske dobi u Dječjem vrtiću osiguravaju se iz Proračuna Grada Delnica, iz dijela koji plaćaju roditelji te ostalih prihoda Dječjeg vrtića.

1. **UVJETI I MJERILA ZA UTVRĐIVANJE CIJENE I NAPLATU USLUGE**

**Članak 5.**

(1) Individualne obveze roditelja, korisnika usluge, utvrđuju se na način da svi roditelji s područja Grada Delnica plaćaju isti iznos učešća u ekonomskoj cijeni redovnog programa Dječjeg vrtića. Ova se odredba primjenjuje na roditelje i djecu koja imaju prebivalište na području Grada Delnica kao i na strane državljane s odobrenim boravkom u Republici Hrvatskoj na području Grada Delnica.

(2) Za roditelje, odnosno djecu koja nemaju prebivalište ili odobreni boravak na području Grada Delnica, ekonomska cijena ostaje jednaka, ali se udio u plaćanju između roditelja i jedinice lokalne samouprave može mijenjati sukladno ugovorenim obvezama koje određuje druga jedinica lokalne samouprave svojim aktima.

**Članak 6.**

(1) Učešće roditelja uplaćuje se na žiro račun Dječjeg vrtića.

(2) Razlika između učešća roditelja i utvrđene ekonomske cijene programa, za djecu s područja Grada Delnica, naplaćuje se iz Proračuna Grada Delnica.

**Članak 7.**

(1) Učešće roditelja za djecu s područja Grada Delnica, u ekonomskoj cijeni redovnog programa za prvo dijete iznosi 90,00 eura mjesečno.

(2) Učešće roditelja za djecu s područja Grada Delnica, u ekonomskoj cijeni poludnevnog programa za prvo dijete iznosi 60,00 eura mjesečno.

(3) Učešće roditelja za djecu s područja Grada Delnica, u ekonomskoj cijeni kraćih programa za prvo dijete iznosi 1,00 euro po satu programa.

1. **OLAKŠICE I OSLOBOĐENJE OD RODITELJSKOG UDJELA**

**Članak 8.**

(1) Pravo na olakšicu u roditeljskom udjelu redovnog programa ostvaruje se za drugo dijete iz iste obitelji ili obiteljskog domaćinstva i to 20% manje od utvrđenog iznosa.

(2) Plaćanja roditeljskog udjela redovnog programa oslobođeno je svako treće i dalje dijete iz iste obitelji ili obiteljskog domaćinstva.

(3) Razliku iznosa iz prethodnih stavaka ovog članka Dječji vrtić potražuje iz Proračuna Grada Delnica.

**Članak 9.**

Roditeljski udio može biti i u cijelosti podmiren iz Proračuna Grada Delnica kao poseban oblik prava ili pomoći propisan odredbama Odluke o socijalnoj skrbi Grada Delnica.

**Članak 10.**

(1) Roditeljski udio može se umanjiti za iznos troška prehrane i ostalih potrošnih materijala (u daljnjem tekstu: „dnevno umanjenje“ koju utvrđuje nadležno izvršno tijelo Grada Delnica pojedinačnom odlukom.

(2) Dnevno umanjenje odobrava se korisniku usluge za najviše 90 dana u pedagoškoj godini.

(3) U posebnim slučajevima teške bolesti djeteta i/ili članova obitelji, smrtnim slučajevima u užoj obitelji djeteta, kao i drugim uvjetima koji nastanu zbog teške socijalne situacije u užoj obitelji djeteta, ovlašćuje se Upravno vijeće da donese pojedinačnu odluku o umanjenju roditeljskog udjela primjenjujući stavke 1 i 2 ovog članka, a maksimalno do 50% iznosa mjesečnog računa. Slučajevi navedeni u ovom stavku moraju biti potkrijepljeni relevantnom dokumentacijom, a odluka Upravnog vijeća dostavljena na znanje Upravnom odjelu Grada Delnica nadležnom za poslove predškolskog odgoja i obrazovanja.

**Članak 11.**

(1) U slučajevima nastupa posebnih okolnosti, koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, gospodarsku aktivnost ili uzrokuje znatnu gospodarsku štetu, radi čega Dječji vrtić nije u mogućnosti pružati usluge smještaja djece, roditelji će se osloboditi plaćanja djela mjesečnog računa.

(2) Iznos iz prethodnog stavka utvrdit će se na način da se učešće roditelja u cijeni smještaja smanjuje srazmjerno broju dana trajanja nemogućnosti korištenja usluga Dječjeg vrtića.

1. **UGOVARANJE USLUGE**

**Članak 12.**

Dječji vrtić u skladu s odredbama ove Odluke, s korisnicima usluge zaključuje ugovor u kojemu se definiraju prava i obveze ugovornih strana u slučaju nepridržavanja odredbi ugovora.

1. **PRIJELAZNE I ZAVRŠNE ODREDBE**

**Članak 13.**

Stupanjem na snagu ove Odluke prestaje važiti Odluka o djelatnosti i načinu financiranje Dječjeg vrtića Hlojkica (SN GD 10/21 i 2/22).

**Članak 14.**

Ova Odluka stupa na snagu 1. rujna 2024. godine, a objavit će se u „Službenim novinama Grada Delnica“.

KLASA: 601-03/24-01/6

URBROJ: 2170-6-5-3-24-1

Delnice, xx. srpnja 2024. godine

Gradsko vijeće Grada Delnica

Predsjednica Gradskog vijeća

Ivana Pečnik Kastner